El Govern de la Generalitat de Catalunya, mitjançant les seves polítiques i plans d'acció, pretén donar resposta a un conjunt de reptes com són el creixement econòmic, l'augment de la competitivitat empresarial, la creació d'ocupació i el benestar social.
Diferents institucions supranacionals, com ara la Comissió Europea, el Banc Mundial o la mateixa OCDE, han identificat les tecnologies de la informació i comunicació, les TIC, com un element estratègic per afrontar l'actual crisi econòmica internacional, per implementar polítiques de promoció econòmica i perquè la societat esdevingui més innovadora i competitiva.
És per aquest motiu que cal promocionar les TIC, amb la finalitat que permetin donar un impuls a les nostres empreses perquè siguin més productives i competitives, per dinamitzar la generació d'ocupació i aconseguir que el mateix sector català de les TIC sigui un motor de creixement econòmic per al país.
L'estratègia del Govern en aquest camp està en línia amb l'Agenda Digital Europea, una de les set iniciatives emblemàtiques de l'Estratègia Europa 2020.
L'objectiu que es persegueix és fer realitat una Catalunya digital, plenament integrada a Europa i amb una clara visió internacional, que lideri el desenvolupament de la societat de la informació i posi els seus beneficis al servei de la ciutadania i l'empresa catalana.
Per aconseguir el millor desenvolupament de les TIC a Catalunya es creu que és necessària la coordinació de la societat civil amb l'actuació pública, atès que la suma d'esforços dels diversos agents que intervenen en el món empresarial, professional i acadèmic donarà uns millors resultats.
La coordinació i suma d'esforços justifica la creació del Consell Assessor de les Tecnologies de la Informació i la Comunicació, integrat per personalitats del món acadèmic, empresarial i professional, que, sobre la base del seu compromís amb Catalunya i mantenint les seves responsabilitats en diferents àmbits d'actuació de la societat i l'economia del nostre país, assessori al Departament d'Empresa i Ocupació en matèria de polítiques de telecomunicacions i societat de la informació.
D'acord amb l'article 150 de l'Estatut d'autonomia de Catalunya, correspon a la Generalitat, en matèria d'organització de la seva Administració, la competència exclusiva sobre l'estructura, la regulació dels òrgans i directius públics, el funcionament i articulació territorial, i les diverses modalitats organitzatives i instrumentals per a l'actuació administrativa.
L'article 140.7 de l'Estatut d'autonomia de Catalunya recull la competència executiva de la Generalitat en matèria de comunicacions electròniques, d'acord amb la normativa de l'Estat.
Per tot això, de conformitat amb l'article 22 de la Llei 13/1989, de 14 de desembre, d'organització, procediment i règim jurídic de la Generalitat de Catalunya,
Es crea el Consell Assessor de les Tecnologies de la Informació i la Comunicació, configurat com a òrgan col·legiat assessor del Departament d'Empresa i Ocupació en matèria de polítiques de telecomunicacions i societat de la informació (TIC), per tal de coordinar les actuacions dels agents sectorials orientades a impulsar les TIC a Catalunya, amb la composició, les funcions i el règim jurídic que preveu aquesta Ordre.
Són funcions del Consell Assessor de les Tecnologies de la Informació i la Comunicació les següents:
a) Assessorar o informar sobre les qüestions que li siguin plantejades pel Departament d'Empresa i Ocupació en relació amb les polítiques orientades a impulsar les tecnologies de la informació i la comunicació a Catalunya.
b) Proposar les actuacions o plantejaments que consideri adequats en funció de la diagnosi de situació actual i l'evolució del desenvolupament de les TIC a Catalunya, i tractar d'anticipar-ne els efectes en el sector públic i el sector privat.
c) Proposar mesures de coordinació de l'estratègia i actuacions de les diverses entitats sectorials, del sector privat i/o de l'Administració pública, per impulsar, promocionar i difondre les TIC a Catalunya.
d) Crear els espais de debat necessaris amb el sector de les TIC de Catalunya (col·legis professionals, associacions empresarials, universitats, centres tecnològics i altres entitats) i la societat civil, amb l'objectiu d'impulsar i promocionar les telecomunicacions i la societat de la informació, i proposar al Consell actuacions de caràcter públic o publicoprivat.
3.1 El Consell Assessor de les Tecnologies de la Informació i la Comunicació és presidit per una persona de reconegut prestigi en l'àmbit acadèmic, empresarial o professional, designada pel titular del Departament d'Empresa i Ocupació.
3.2 El Consell Assessor està integrat, a més, pels membres següents:
a) Vint experts de reconegut prestigi en l'àmbit de les telecomunicacions i societat de la informació, provinents tant del món acadèmic, empresarial, professional, polític o institucional, rellevants per a la promoció i difusió de les TIC a Catalunya, que seran nomenats pel titular del Departament d'Empresa i Ocupació, a proposta del president o presidenta del Consell.
b) Un vicepresident o vicepresidenta nomenat pel titular del Departament d'Empresa i Ocupació, a proposta del director o directora general de Telecomunicacions i Societat de la Informació.
c) Un secretari o secretària nomenat pel titular del Departament d'Empresa i Ocupació, a proposta del director o directora general de Telecomunicacions i Societat de la Informació.
d) A proposta del president del Consell Assessor, i en funció dels temes a tractar, es podran incorporar un màxim de cinc persones, amb veu però sense vot, que, tenint en compte el seu perfil, puguin aportar criteri i assessorar els membres del Consell en les seves decisions.
3.3 En el nomenament de les persones membres del Consell Assessor es procurarà atenir-se al principi de presència equilibrada per raó de sexe.
3.4 L'exercici de les funcions de la presidència, vicepresidència i la secretaria no comporten la creació de cap nou lloc de treball.
3.5 El president o presidenta, vicepresident o vicepresidenta, secretari o secretària, els membres del Consell Assessor i les persones convidades a participar a les reunions del dit Consell, els integrants dels grups de treball i els qui participin en els espais de debat no perceben cap retribució ni generen cap dret a rebre cap compensació econòmica.
El Consell Assessor de les Tecnologies de la Informació i la Comunicació s'adscriu al Departament d'Empresa i Ocupació mitjançant la Direcció General de Telecomunicacions i Societat de la Informació, que li dóna suport administratiu i logístic.
5.1 Per a l'exercici de les seves funcions, el Consell Assessor de les Tecnologies de la Informació i la Comunicació:
a) Haurà de reunir-se les vegades que consideri convenient i, com a mínim, un cop l'any, prèvia convocatòria de la persona que exerceix la presidència i d'acord amb l'ordre del dia aprovat per la presidència, i estendrà acta de les deliberacions i els acords presos en les seves reunions.
b) Haurà d'enviar l'ordre del dia al titular del Departament d'Empresa i Ocupació per tal que pugui assistir a la reunió si ho considera oportú, o bé delegar la seva assistència en el secretari general.
c) Podrà convidar a les reunions les persones que consideri rellevants respecte als temes a tractar durant la reunió, d'acord amb el que preveu l'article 3.2 d) d'aquesta Ordre.
d) Podrà aprovar un reglament de funcionament propi.
e) Podrà crear grups de treball per al tractament de temes de caràcter específic o que requereixin un aprofundiment rellevant en alguna matèria determinada.
Els grups de treball poden estar compostos per persones del Consell Assessor de les Tecnologies de la Informació i la Comunicació i/o per membres externs.
5.2 En el que no prevegi la seva normativa de funcionament, s'aplicarà la normativa reguladora dels òrgans col·legiats de l'Administració de la Generalitat.
6.1 Les entitats públiques, col·legis professionals, entitats privades, associacions empresarials, centres tecnològics i altres institucions o empreses que vulguin participar en els fòrums de debat, o vulguin fer aportacions per al desenvolupament de la societat de la informació i les TIC a Catalunya podran adreçar una carta d'adhesió al Consell Assessor de les Tecnologies de la Informació i la Comunicació en què manifestin la seva voluntat de fer-ho i el valor que poden aportar.
El Consell Assessor de les Tecnologies de la Informació i la Comunicació en debatrà la conveniència en les seves reunions i donarà resposta a la petició, la qual, si s'escau, es pot materialitzar en la signatura d'un conveni de col·laboració entre el Departament d'Empresa i Ocupació i l'entitat, o en la seva participació en els fòrums de debat que es considerin convenients.
6.2 L'objectiu d'aquesta col·laboració i/o participació, d'acord amb el que preveu l'article 2 d) d'aquesta Ordre, és l'establiment del diàleg i debat necessaris sobre els temes que afecten directament les funcions del Consell Assessor de les Tecnologies de la Informació i la Comunicació a Catalunya.